הלן בקסנדייל

הלן ויקטוריה בקסנדייל (באנגלית: Helen Victoria Baxendale; נולדה ב-7 ביוני 1970) היא שחקנית תיאטרון וטלוויזיה אנגלייה. היא מוכרת מתפקידיה בסדרות הטלוויזיה "רגליים קרות", "חברים", הדרמה הרפואית "Cardiac Arrest" והסדרה "An Unsuitable Job for a Woman". בקסנדייל נולדה בפונטפרקט בווסט ריידינג שביורקשייר. אחותה היא התסריטאית קייטי בקסנדייל. היא גדלה בשנסטון שבסטפורדשייר ולמדה בבית הספר המלך אדוארד השישי שבליצ'פילד. כשהייתה צעירה רצתה להיות רקדנית בלט ולמדה בבית הספר לריקוד אלמהרסט, אבל עזבה את הלימודים בגיל 17 כדי לפתח קריירת משחק. היא למדה בבית הספר למשחק של תיאטרון אולד ויק בבריסטול ובין השנים 1992 ל-1994 עבדה בתיאטרון גלאזגו סיטיזנס. כשעבדה בתיאטרון גלאזגו סיטיזנס לוהקה בקסנדייל לסדרת הטלוויזיה "Cardiac Arrest". היא שיחקה בתפקיד ד"ר קלייר מייטלנד, וב-1995 הייתה מועמדת על הופעתה לפרס באפט"א הסקוטי. בקסנדייל כיכבה בסדרה הפופולרית "רגליים קרות" בתפקיד רייצ'ל ברדלי, עליו הייתה מועמדת בשנת 1997 לפרס הקומדיה הבריטית. עוד שיחקה בתפקיד קורדיליה גריי בסדרה "An Unsuitable Job for a Woman", והופיעה פעמים אחדות בסדרה האמריקאית "חברים" בתפקיד אמילי וולטהאם, חברתו של רוס גלר, שהייתה לאשתו ולבסוף אשתו לשעבר. בתפקיד זה זכתה לחשיפה רחבה בטלוויזיה האמריקאית. תפקידים בולטים נוספים שלה היו כלורנה ג'ונסון בסרט "אמת או חובה" (לצדו של ג'ון האנה), בתפקיד קרוליין מיגר בסרט הטלוויזיה "The Investigator" (לצדה של לורה פרייז'ר) ובתפקיד ג'ולי מתיוס בסרטו של קורט טרוניגר "Dead by Monday". ב-1997 הייתה בקסנדייל מועמדת שוב לפרס באפט"א הסקוטי על תפקידה כלורה ג'ונסון. הסרט "Dead by Monday" זכה בפרס אנג'ל לסרט הטוב ביותר בפסטיבל הסרטים הבינלאומי של מונקו בשנת 2003, ובפרס סרט הקולנוע הטוב ביותר בפסטיבל הקולנוע של פורטלנד בשנת 2001. על במת התיאטרון כיכבה בקסנדייל בתפקיד כריסטין במחזה "After Miss Julie" מאת פטריק מרבר (אנ'). ב-2005 שיחקה בתפקיד רומי, במחזה "The Woman Before" בתיאטרון רויאל קורט לצדם של נייג'ל לינדסי, ססקיה ריבס, טום ריילי וג'ורג'יה טיילור. היא שיחקה בתפקידים נוספים בהם אופליה במחזה "המלט" לצדו של הנרי איאן קיוזיק. על הופעתה בשנת 1993 במחזה "Soldiers" בתיאטרון גלאזגו סיטיזנס הייתה בקסנדייל מועמדת לפרס איאן צ'ארלסון לשחקנית הקלאסית הטובה ביותר מתחת לגיל 30. ב-2009 שיחקה בקסנדייל בתפקיד לארה במחזה "Amongst Friends" יחד עם איידן גילט ואמה קאניף בתיאטרון המפסטד. ב-2001 שיחקה בקסנדייל בתפקיד פנדורה בריית'ווייט בסדרת הטלוויזיה "אדריאן מול", ובתפקיד "מאגי" בסרט זוכה הפרסים "Bolse Vita". עוד הופיעה בתוכנית "Saving Nellie" בערוץ הטלוויזיה "Teachers TV". מ-2007 ועד ינואר 2008 כיכבה במחזה "Swimming with Sharks" לצדו של כריסטיאן סלייטר בתיאטרון וודוויל בלונדון. ב-2008 וב-2009 הופיעה בפרסומות טלוויזיה עבור רשת הסופרמרקטים הבריטית "מוריסונס". ב-2011 כיכבה בקסנדייל יחד עם השחקן טרוור איב בדרמה "Kidnap and Ransom" של רשת ITV שצולמה בדרום אפריקה. באותה שנה שיחקה ברדיו בתפקיד מריון בטאני בדרמת הפשע "Village SOS" מאת ואל מקדרמיד. ב-2010 הופיעה בקסנדייל בפרק הפיילוט של הסדרה "דירק ג'נטלי" בתפקיד סוזן הריסון. ב-2012 חזרה ושיחקה באותו תפקיד בפרק השני של הסדרה. אחרי כן השתתפה בפרק "The Lost Child" בסדרה "המפקח ג'ורג' ג'נטלי" לצדו של מארק גאטיס. ב-2012 החלה להופיע בסדרה "Cuckoo" בתפקיד לורנה, חמותו של דייל 'קוקו' אשבריק. בן זוגה לחיים של בקסנדייל מאז ימיה בגלאזגו הוא דייוויד ל. ויליאמס. לבני הזוג יש שלושה ילדים: נלי, אריק ורודי. ההריון הראשון שלה שולב בסדרה "An Unsuitable Job for a Woman", וההריון השני שלה שולב בעונה הרביעית של הסדרה "רגליים קרות". בגלל ההריון הראשון הושמטה הדמות שלה בסדרה "חברים" מוקדם מכפי שתוכנן. בקסנדייל הופיעה רק ב-14 פרקים בסדרה, על אף שהדמות שלה הייתה דמות משנית מרכזית בסדרה, כחברתו של רוס גלר (דייוויד שווימר) ואחר כך אשתו וגרושתו. מדיה וקבצים בנושא הלן בקסנדייל בוויקישיתוף הלן בקסנדייל, במסד הנתונים הקולנועיים IMDb (באנגלית) הלן בקסנדייל, באתר "אידיבי", מאגר הידע העברי לקולנוע ישראלי ועולמי הלן בקסנדייל, באתר AllMovie (באנגלית) הלן בקסנדייל, במסד הנתונים הקולנועיים KinoPoisk (ברוסית) Helen Baxendale actress, Witter, Sunday Times 30 September 2012 Who is Helen Baxendale? Everything You Need to Know, www.thefamouspeople.com (באנגלית) Lyn Gardner Amongst Friends The Guardian, Thursday 28 May 2009 Deans, James (8 February 2010). "Trevor Eve to star in ITV1 thriller". guardian.co.uk (Guardian News & Media). Retrieved on 8 February 2010. BBC Press Office (4 August 2011). "Network Woman's Hour Drama – Village SOS". Press release. Retrieved on 7 August 2011. Laws, Roz (13 April 2009). "Helen Baxendale gets the balance right after Cold Feet and Friends". Birmingham Post (Trinity Mirror Midlands). Bright, Kevin S.; Marta Kauffman; David Crane. (2004). Friends: The Complete Fourth Season DVD audio commentary for "The One with Ross's Wedding". [DVD]. Warner Home Video.